Številka: 0610-37/2022-8

Datum: 6. 1. 2023

Upravna inšpektorica Inšpektorata za javni sektor izdaja na podlagi 307.f člena Zakona o splošnem upravnem postopku  (v nadaljevanju ZUP)[[1]](#footnote-1), v zadevi inšpekcijskega nadzora Upravne enote Grosuplje, Taborska cesta 1, 1290 Grosuplje (v nadaljevanju UE), ki jo zastopa načelnica █, naslednji

**ZAPISNIK**

**o opravljenem inšpekcijskem nadzoru**

Inšpekcijski nadzor je bil opravljen na podlagi Letnega načrta dela Inšpektorata za javni sektor za leto 2022 kot sistemski nadzor nad izvajanjem določb ZUP, materialnih predpisov, v delih, ki se nanašajo na procesne določbe za vodenje upravnih postopkov in Uredbe o upravnem poslovanju (v nadaljevanju UUP [[2]](#footnote-2), in je obsegal pregled elektronskega poslovanja organa.

Inšpekcijski nadzor je na sedežu UE dne 18. 10. 2022 opravila upravna inšpektorica mag. Mateja Jaklič v sodelovanju z upravno inšpektorico Roze Ristevsko. Nadzor je trajal od 9. do 13. ure. Pri inšpekcijskem nadzoru je s strani UE sodelovala █, vodja Glavne pisarne UE.

Upravna inšpektorica je UE posredovala Osnutek zapisnika o inšpekcijskem nadzoru z namenom, da se z vsebino ugotovitev seznanijo in nanj podajo morebitne pripombe. Dne 27. 12. 2022 je IJS prejel pripombe UE št. 061-14/2022-4 z dne 22. 12. 2022 (v nadaljevanju Pripombe UE), ki jih upravna inšpektorica smiselno upoštevala, kot to izhaja iz nadaljevanja tega zapisnika.

1. **Razlog in namen inšpekcijskega nadzora**

V preteklih letih je bilo na področju upravnih postopkov in upravnega poslovanja sprejetih več sprememb in novosti glede elektronskega poslovanja organov. Poleg tega je bil pri organih, ki poslujejo s strankami s spremembami in dopolnitvami UUP[[3]](#footnote-3), jasno opredeljen način poslovanja organov glede naročanja strank.

Ker gre za sistemske spremembe poslovanja v upravnih postopkih in upravnega poslovanja s strankami, je Upravna inšpekcija z namenom preverjanja kakovosti poslovanja upravnih organov, organov lokalnih skupnosti in nosilcev javnih pooblastil na tem področju, izvedla sistemske nadzore glede zadnjih novosti, opredeljenih v ZUP in UUP, pri teh organih.

Nadzor je obsegal poslovanje organa v času od 1. 5. 2022 do vključno 30. 6. 2022 in od 1. 9. do vključno 30. 9. 2022. V inšpekcijskem nadzoru je bilo pregledano 21 naključno izbranih zadev (14 zadev iz obdobja od 1. 5. 2022 do vključno 30. 6. 2022 in 7 zadev iz obdobja od 1. 9. 2022 do 30. 9. 2022), in sicer iz področij, kjer organ najpogosteje odloča po ZUP.

1. **Normativna ureditev**
   1. **Pristojnost upravne inšpekcije**

Pristojnost upravne inšpekcije obsega nadzor nad izvajanjem procesnih določb upravnega postopka, kot je to opredeljeno v določbah ZUP in nad določbami materialnih predpisov, v kolikor slednji na podlagi 3. člena ZUP vsebujejo procesne določbe. Prvi odstavek 1. člena ZUP določa, da morajo po ZUP postopati upravni in drugi državni organi, organi lokalnih skupnosti in nosilci javnih pooblastil, kadar v upravnih zadevah, neposredno uporabljajoč predpise, odločajo o pravicah, obveznostih ali pravnih koristih posameznikov, pravnih oseb in drugih strank. V skladu s 3. členom ZUP se na upravnih področjih, za katera je z zakonom predpisan poseben upravni postopek, postopa po določbah posebnega zakona.Po določbah ZUP pa se postopa v vseh vprašanjih, ki niso urejena s posebnim zakonom. Upravna inšpekcija je pristojna tudi za nadzor nad določbami UUP, ki ureja upravno poslovanje organov državne uprave, organov samoupravnih lokalnih skupnosti ter drugih pravnih in fizičnih oseb, če na podlagi javnih pooblastil opravljajo upravne naloge in ni s to uredbo določeno drugače.[[4]](#footnote-4)

* 1. **Elektronsko poslovanje**

* + 1. **Vlaganje vlog v elektronski obliki**

Po drugem odstavku 63. člena ZUP se vloga lahko vloži v pisni obliki. Pisna vloga je vloga, ki je napisana ali natisnjena in lastnoročno podpisana (vloga v fizični obliki), ali vloga, ki je v elektronski obliki in je podpisana z varnim elektronskim podpisom s kvalificiranim potrdilom. Pisna vloga se praviloma izroči neposredno organu, pošlje po pošti, po elektronski poti ali preko osebe, ki opravlja posredovanje vlog kot svojo dejavnost (poslovni ponudnik). Vloga v elektronski obliki se vloži tako, da se pošlje po elektronski poti informacijskemu sistemu organa ali enotnemu informacijskemu sistemu za sprejem vlog, vročanje in obveščanje. Informacijski sistem vložniku samodejno potrdi prejem vloge. Skladno s 7. odstavkom 63. člena ZUP je Vlada določila seznam vlog, ki se lahko vložijo tudi po telefonu ali elektronski poti brez varnega elektronskega podpisa s kvalificiranim potrdilom, in način identifikacije strank v teh primerih.[[5]](#footnote-5)

Po prvem odstavku 64. člena ZUP se vloga izroči organu, ki je pristojen za sprejem; vloži se lahko vsak delavnik med poslovnim časom, po elektronski poti pa ves čas. Skladno z drugim odstavkom 64. člena ZUP se vloge lahko vložijo tudi pri organih, ki opravljajo naloge enotnih vstopnih točk. Organi, ki opravljajo naloge enotnih vstopnih točk, morajo vloge nemudoma v fizični obliki ali po elektronski poti, podpisane z varnim elektronskim podpisom organa, posredovati pristojnim organom. Organ mora s takšno vlogo postopati enako kot z vlogo, ki jo dobi po elektronski poti neposredno od stranke.

Po prvem odstavku 68. člena ZUP je vloga vložena pravočasno, če jo pristojni organ prejme, preden izteče rok. Če je vloga poslana po elektronski poti, se šteje za pravočasno, če jo je pred iztekom roka prejel informacijski sistem organa ali informacijski sistem za sprejem vlog, vročanje in obveščanje.

Zakon o elektronski identifikaciji in storitvah zaupanja[[6]](#footnote-6) v 2. členu določa, da je kvalificirano potrdilo kvalificirano potrdilo za elektronski podpis, kvalificirano potrdilo za elektronski žig ali kvalificirano potrdilo za avtentikacijo spletišč. V 47. členu je določeno, da državni portal eUprava omogoča vlaganje vlog preko informacijskega sistema za oddajo vlog posameznikom, ki so registrirani za uporabo portala, tako da izkažejo svojo identiteto. Šteje se, da je identiteta izkazana tudi, če se posameznik prijavi v državni portal eUprava z uporabniškim imenom in geslom, ki sta mu bila dodeljena v okviru centralne storitve za spletno prijavo in elektronski podpis pod pogojem, da se je predhodno izvedlo ugotavljanje identitete posameznika, kot to določa 48. člen tega zakona. Posameznik, ki vlaga vlogo preko informacijskega sistema za oddajo vlog na državnem portalu eUprava, potrdi vložitev vloge z naprednim elektronskim podpisom preko centralne storitve za spletno prijavo in elektronski podpis.

* + 1. **Elektronsko vročanje dokumentov**

Vročitev je pomembno procesno opravilo, saj se z njim naslovniku omogoči seznanitev z dokumentom ali upravnim aktom in je bistveno za nastanek pravnih posledic. ZUP določa, da se dokumenti vročajo v fizični ali elektronski obliki.[[7]](#footnote-7) Sklepi in drugi dokumenti, v katerih je določen rok, se vročijo v skladu s tem zakonom tako, da se zagotovi hitro in učinkovito vročitev z najmanjšimi stroški za organ in za naslovnika.[[8]](#footnote-8) V členih 86. in 86.a ZUP[[9]](#footnote-9) je na novo urejeno elektronsko vročanje dokumentov.[[10]](#footnote-10) Kot izhaja iz 86. člena ZUP se vročitev dokumenta praviloma opravi v elektronski obliki. Izjemoma se bo dokument vročal v fizični obliki, če tako določa (drug) zakon, če vročitve ni mogoče opraviti v elektronski obliki, če naslovnik želi vročitev dokumentov v fizični obliki (od trenutka seznanitve organa s tako izjavo), ali če organ oceni, da je treba opraviti vročitev v fizični obliki. Način vročanja ne vpliva na pravni položaj posameznika. Z vidika enakega varstva pravic je bistveno, da je naslovniku omogočena seznanitev z dokumentom.[[11]](#footnote-11)

Novi 86.a člen ZUP ureja postopek vročanja dokumentov v elektronski obliki in pomeni nadgradnjo prej veljavne ureditve, saj omogoča vročanje v drug elektronski predal (ki ni nujno varni elektronski predal). Vročanje se opravi na registriran elektronski naslov za vročanje, razen če oseba sporoči drug elektronski naslov. Vročanje v varni elektronski predal se opravi tako, da organ posreduje dokument informacijskemu sistemu za sprejem vlog, vročanje in obveščanje, ta pa pošlje sporočilo v varni elektronski predal o dolžnosti prevzema dokumenta in posledicah vročanja. Vročanje v drug elektronski predal se opravi tako, da informacijski sistem na telefonsko številko mobilnega telefona in v drug elektronski predal pošlje sporočilo o dolžnosti prevzema dokumenta in o posledicah takega vročanja. Vročitev velja za opravljeno, ko naslovnik podpiše vročilnico oziroma s kodo prejeto na telefonsko številko mobilnega telefona potrdi prevzem. Če dokumenta ne prevzame v roku petnajst dni, velja vročitev za opravljeno z dnem poteka tega roka. Zakon ureja tudi primer, ko naslovnik ne sporoči telefonske številke mobilnega telefona. V tem primeru se dokument pošlje v elektronski predal, pri čemer se šteje, da se je naslovnik seznanil z dokumentom petnajsti dan od dneva odpreme. Ne glede na to lahko uveljavlja svoje procesne pravice, ko se po odpremi z dokumentom dejansko seznani.

Elektronsko vročanje dokumentov v varni in navadni elektronski predal podrobneje ureja UUP v členih 86. do 89.č. UUP je bila dopolnjena z novelo (Uradni list RS, št. 89/2022), ki je določila podrobnejšo vsebino glede elektronskega vročanja dokumentov in je stopila v veljavo 16. 7. 2022.

* + 1. **Odločba in dokumenti v elektronski obliki**

Tretji odstavek 210. člena ZUP določa: »*Pisna odločba obsega: uvod, naziv, izrek (dispozitiv), obrazložitev, pouk o pravnem sredstvu, če se izda v fizični obliki, lastnoročni podpis uradne osebe, če se izda v elektronski obliki, elektronski podpis uradne osebe, ki je v skladu z zakonom, ki ureja elektronski podpis, enakovreden lastnoročnemu podpisu. Če se odločba v skladu z zakonom izdela samodejno, ima lahko namesto podpisa faksimile. Odločba, ki mora biti za uporabo v tujini overjena, vsebuje tudi žig organa.«*

Z uveljavitvijo ZDeb (22. 1. 2022) je bil spremenjen tretji odstavek 210. člena ZUP, saj je bila opuščena obveznost uporabe varnega elektronskega podpisa organa. Po novem zadošča, da je odločba v elektronski obliki opremljena z varnim elektronskim podpisom uradne osebe. Odločba v elektronski obliki se lahko vroči v elektronskem izvirniku ali elektronskem (skeniranem) prepisu (šesti odst. 210. člena ZUP).

Obliko in podpis dokumenta ureja UUP v 63.a členu, ki se glasi:[[12]](#footnote-12)

*(1) Dokument se izda v elektronski obliki, če z uredbo ni določeno drugače.*

*(2) Dokument se izda v fizični obliki, če izdaja v elektronski obliki ni mogoča zaradi tehničnih razlogov ali je pri pravnih poslih sklenjen tak dogovor.*

*(3) Potrdilo iz uradne evidence se izda v elektronski ali fizični obliki, v kateri se izroči ali pošlje stranki.*

*(4) Dokument v fizični obliki se podpiše z lastnoročnim podpisom, dokument v elektronski obliki pa z elektronskim podpisom.*

*(5) Na dokumentu, izdanem v elektronski obliki in podpisanem z elektronskim podpisom, se na vidnem mestu označi, da je podpisan z elektronskim podpisom, kdo ga je podpisal, datum podpisa, številka dokumenta, podatke o izdajatelju, identifikacijski številki in veljavnosti potrdila za elektronski podpis.*

*(6) Na dokumentu v elektronski obliki, ki ga z elektronskim podpisom podpiše več oseb, se v skladu s prejšnjim odstavkom označijo le podatki osebe, ki je dokument izdala. Če je izdajateljev več, se lahko označi samo, da je dokument podpisan z elektronskim podpisom.*

Na podlagi prvega odstavka 66.a člena UUP se dokument odpremi v obliki, v kateri je bil izdan. Dokument se odpremi kot fizična ali elektronska kopija, če ga zaradi razlogov na strani naslovnika ali organa ni mogoče poslati ali vročiti v obliki, v kateri je bil izdan (drugi odstavek 66.a člena UUP).[[13]](#footnote-13)

Sestavine dokumenta ureja 63. člen UUP.[[14]](#footnote-14)

Po 65. členu UUP *se na kopiji dokumenta, ki ga je izdal organ in je namenjen stranki ali drugemu udeležencu postopka, potrdi skladnost kopije z izvirnikom dokumenta, če ni z uredbo določeno drugače. Pred potrditvijo skladnosti kopije z izvirnikom dokumenta se kopija skrbno primerja z izvirnikom dokumenta. Skladnost kopije z izvirnikom dokumenta se potrdi s potrdilom na kopiji dokumenta z navedbo organa, zaznamkom o skladnosti in podpisom javnega uslužbenca. Če je kopija dokumenta namenjena za uporabo v tujini, se opremi z žigom organa*.

Člen 65. a določa:

*(1) Potrdilo o skladnosti elektronske kopije z dokumentom v fizični obliki lahko namesto javnega uslužbenca samodejno potrdi informacijski sistem za vodenje evidence dokumentarnega gradiva s kvalificiranim elektronskim žigom organa, če je elektronska kopija izdelana v informacijskem sistemu za vodenje evidence dokumentarnega gradiva. Podatki o javnem uslužbencu, ki je naredil elektronsko kopijo, se hranijo v informacijskem sistemu.*

*(2) Na elektronski kopiji, ki jo potrdi javni uslužbenec, se na vidnem mestu označijo podatki iz petega odstavka 63.a člena te uredbe. Na elektronski kopiji, ki jo potrdi informacijski sistem, se na vidnem mestu označi, da je potrjena s kvalificiranim elektronskim žigom organa, označijo se tudi podatki o izdajatelju žiga, njegovi identifikacijski številki in veljavnosti.*

*(3) Če na elektronski kopiji dokumenta ni prostora za izpis potrdila, se lahko pri pretvorbi v elektronsko obliko elektronski kopiji doda dodatna stran.*

*(4) Elektronska kopija dokumenta v fizični obliki se evidentira k izvirnemu dokumentu v fizični obliki.*

Člen 65. b UUP določa:

*(1) Na fizični kopiji dokumenta v elektronski obliki, opremljenega s podatki iz petega odstavka 63.a člena te uredbe, se skladnost kopije z izvirnikom dokumenta potrjuje samo, če organ presodi, da se bo kopija uporabljala v pravnem prometu, da se tako izogne verjetnemu naknadnemu potrjevanju, in v drugih podobnih primerih.*

*(2) Če fizična kopija odločbe, sklepa ali drugega dokumenta v elektronski obliki, s katerim se ureja pravni položaj, ni opremljena s potrdilom o skladnosti kopije z izvirnikom dokumenta, se stranka ob vročitvi pouči, da lahko zahteva, da se ji pošlje izvirnik na elektronski naslov ali potrdi skladnost kopije z izvirnikom, in da uveljavljanje zahteve ne vpliva na pravni položaj oziroma tek roka, ki je začel teči z vročitvijo kopije.*

*(3) Če informacijski sistem organa omogoča preverjanje pristnosti kopije po elektronski poti oziroma neposredni prevzem elektronskega izvirnika dokumenta, se stranka pouči tudi o tem. Organ zagotavlja preverjanje pristnosti in prevzem elektronskega izvirnika še najmanj tri mesece po odpremi kopije dokumenta.*

*(4) Sporočilo, s katerim organ pouči stranko o postopku preverjanja pristnosti kopije iz drugega in tretjega odstavka tega člena, se zapiše na izvirnik dokumenta, lahko pa tudi na njegovo kopijo, priloženo sporočilo ali na drug primeren način.*

*(5) Na zahtevo za potrditev fizične kopije se potrditev opravi na obstoječi kopiji ali pa se izroči oziroma pošlje novo kopijo s potrdilom o skladnosti.*

*(6) Organ, ki mu je v zadevah iz njegove pristojnosti predložena fizična kopija elektronskega dokumenta, ne more zahtevati, da stranka predloži kopijo s potrdilom o skladnosti kopije, ampak mora v primeru dvoma v skladu s procesnimi predpisi sam pridobiti dokument pri organu, ki ga je izdal. Če organ v skladu s procesnimi predpisi ni pristojen za pridobivanje dokumentov pri drugem organu, zaprošeni organ na poslani kopiji potrdi skladnost z izvirnikom, če kopija ni poslana, pa potrdi le dejanje izdaje dokumenta.*

* + 1. **Druge določbe UUP, ki se nanašajo na elektronsko poslovanje**

UUP v 3. členu določa, da se določila te uredbe, ki veljajo za dokumentarno gradivo, uporabljajo ne glede na to, ali je gradivo v elektronski ali fizični obliki.

UUP v 4. členu določa poslovanje v elektronski obliki:

*»(1) Organi med seboj poslujejo z dokumenti v elektronski obliki, če z uredbo ni določeno drugače.*

*(2) Organ posluje z dokumenti v elektronski obliki prek svojega uradnega elektronskega naslova.*

*(3) Organ lahko izjemoma uporablja posebne elektronske naslove, če to zahtevajo pravila sodelovanja v mednarodnih projektih.«*

Prejem pošte ureja UUP v 35. členu.Pošto, naslovljeno na organ, glavna pisarna prevzame, odpre, pregleda in evidentira v evidenco dokumentarnega gradiva prek informacijskega sistema za vodenje evidence dokumentarnega gradiva (prvi odst. 35. člena UUP).Pošto v elektronski obliki, ki je naslovljena neposredno na javne uslužbence, ti pošljejo glavni pisarni. Takšno pošto lahko tudi sami evidentirajo, če se nanaša na obstoječo zadevo (peti odst. 35. člena UUP).Pošto v elektronski obliki lahko organ prejme neposredno v informacijski sistem za vodenje evidence dokumentarnega gradiva (šesti odst. 35. člena UUP).Pošta v elektronski obliki se za potrebe evidentiranja ne tiska (sedmi odst. 35. člena UUP).

Prejem dokumenta na uradni elektronski naslov organa informacijski sistem za vodenje evidence dokumentarnega gradiva organa samodejno potrdi s povratnim sporočilom v elektronski obliki, ki vsebuje navedbo prejetega sporočila ali njegovo celotno vsebino, datum in čas prejema (drugi odst. 42. člen UUP).

UUP v prvem odst. 49. člena določa, da seevidenca dokumentarnega gradiva vodi na podlagi načrta klasifikacijskih znakov in po vrstnem redu zadev. Evidenca dokumentarnega gradiva se vodi v elektronski obliki v informacijskem sistemu za vodenje evidence dokumentarnega gradiva (drugi odst. 49. člena UUP).

UUP v 51. členu ureja evidentiranje dokumentov:

*»(1) Dokument evidentira glavna pisarna. Dokument lahko evidentira tudi javni uslužbenec, ki je dokument prejel ali pripravil.*

*(2) Dokumenti se evidentirajo v okviru zadeve in pošljejo v reševanje isti dan, ko organ prejme dokument, najpozneje pa naslednji delovni dan.«*

* 1. **Zagotavljanje splošnih informacij in dostop strank do organa**

Skladno s četrtim odst. 8. člena UUP, ki ureja zagotavljanje splošnih informacij, organ na vidnem mestu in na spletni strani objavi imena, telefonske številke, naslove elektronske pošte in lokacijo javnih uslužbencev, ki zagotavljajo splošne informacije. Organ na svoji spletni strani objavi svoj uradni elektronski poštni naslov in zagotovi sprotno pregledovanje pošte (prvi in drugi odst. 13. člena UUP).

Po prvem odst. 21. člena UUP sprejema organ vloge ves poslovni čas. Po drugem odst. 21. člena UUP sprejema organ stranke v času uradnih ur.

Naročanje ureja 21.a člen UUP:

*»(1) Stranka lahko zahteva, da ji organ določi dan in uro za vložitev vloge ali drugo upravno storitev. Stranka se neposredno pri organu ali po telefonu lahko naroči v poslovnem času, po elektronski poti pa ves čas. Če organ zaradi prevelikega števila telefonskih klicev telefonskega naročila stranke ne more sprejeti, najpozneje v naslednjih dveh delovnih dneh pokliče stranko na telefonsko številko, s katere je prejel klic, ali pa ji po elektronski poti sporoči dan in uro naročila, če je stranka sporočila elektronski naslov.*

*(2) Organ na spletni strani in na prosto dostopnem mestu v uradnih prostorih objavi postopek naročanja, telefonsko številko in elektronski naslov ali naslov za spletno naročanje, če se pri organu omogoča spletno naročanje.*

*(3) Organ stranko naroči na dan in uro, ki jo predlaga stranka, če to ni mogoče pa na prvi prost termin. Če stranka ob dogovorjenem času ne pride in tega ne sporoči, je organ ni dolžan znova naročati.*

*(4) Če organ stranke ob dogovorjenem času ne more sprejeti, jo o tem nemudoma obvesti in določi nov dan in uro.*

*(5) Stranki, ki se ni naročila, samo zaradi tega ni mogoče odreči možnosti vložitve vloge v poslovnem času.*

*(6) Organ podatke o osebnem imenu in kontaktne podatke naročenih strank izbriše po poteku 15 dni od dneva, določenega za obravnavo.«.*

1. **Ugotovitve**

Upravna inšpektorica je v uvodnem sestanku na sedežu UE načelnici, vodji Oddelka za občo upravo, druge upravne naloge in skupne zadeve ter vodji glavne pisarne predstavila namen in potek inšpekcijskega nadzora.

Uslužbenke so pojasnile, da UE za potrebe upravljanja z dokumentarnim gradivom uporablja informacijski sistem SPIS.45 (v nadaljevanju IS SPIS), ki ni v celoti prilagojen novostim ZUP in UUP glede e-poslovanja, zato nekaterih procesnih dejanj, tudi če bi jih želeli, ne morejo izvajati elektronsko.

Upravna inšpektorica je s strani Ministrstva za javno upravo pridobila Pripombe o funkcionalnosti informacijskega sistema SPIS glede e-vročanja in e-podpisovanja na upravnih enotah. MJU je v dopisu št. 382-341/2022/2 z dne 12. 12. 2022 podalo naslednja Pripombe: »*Distribucija nove verzije aplikacije SPIS 1.45 verzija 6.4.4.0 z dopolnitvami, ki omogočajo vročanje v varne predale preko sistema SI-CEV se je izvedla na upravne enote 16. 11. 2020. K obvestilu o namestitvi nove verzije, ki je bilo posredovano na glavne predale upravnih enot, je bilo priloženo navodilo. Distribucija nove verzije aplikacije SPIS 1.45 verzija 6.4.10.0, ki vsebuje dopolnitev e-vročanja s seznanitvijo brez potrditve prevzema (ZDeb), se je izvedla na upravne enote 1. 12. 2022. Dopolnitev e-vročanja s potrditvijo preko SMS-a je trenutno nameščena v testnem okolju in se bo namestila v produkcijsko okolje po nadgradnji produkcijskega sistema za elektronsko vročanje, SI-CEV. Funkcionalnost epodpisovanja se je v SPIS-u implementirala leta 2002, širša uporaba epodpisovanja, pa se je začela leta 2013 z uvedbo eRačunov*.«

Upravna inšpektorica bo dejstvo, da vse funkcionalnosti IS v skladu z zakonodajo v času nadzora še niso bile vzpostavljene, upoštevala pri odrejanju ukrepov.

**3.1 Obdobje od 1. 5. 2022 do vključno 30. 6. 2022**

Po podatkih Ministrstva za javno upravo, je UE v obdobju od 1. 5. 2022 do 30. 6. 2022 prejela 332 vlog, ki so bile poslane preko portala E-uprava. Upravna inšpektorica je v IS SPIS v e-predalu »E-pošta« (V nadaljevanju e-predal) opravila pregled prejete e-pošte in ugotovila, da se v e-predalu hrani vsa e-pošta, ki jo UE prejema iz različnih e-predalov na uradni e-naslov organa, zato je s pomočjo iskalnega niza izločila zgolj vloge, ki jih je UE prejela preko portala E-uprava. Upravna inšpektorica je po metodi na preskok vpogledala v 14 zadev.

1. UE je dne 1. 5. 2022 iz e-predala E-uprava [█@e-uprava.si](mailto:41383532@e-uprava.si) v e-predal UE prejela vlogo █. za odobritev pravnega posla. Vloga je bila dne 1. 5. 2022 evidentirana v IS SPIS in uvrščena v zadevo št. 330-478/2022. Vloga je elektronsko podpisana s SI-PASS-CA dne 1. 5. 2022. Na vlogi ni navedenega e-predala pošiljatelja, navedena sta naslov in mobilni telefon pošiljatelja. UE je izdala odločbo št. 330-478/2022-8 (309) z dne 11. 7. 2022. Iz IS izhaja, da je bila odločba dne 11. 7. 2022 izdana v fizični obliki, odpremljena vsem strankam postopka na naslove, osebno (87. člen ZUP).

* Ni ugotovljenih kršitev.

1. UE je dne 3. 5. 2022 iz e-predala E-uprave v e-predal UE prejela vlogo █. za prijavo stalnega prebivališča v RS. Vloga, izpolnjena na predpripravljenem obrazcu, je bila dne 3. 5. 2022 evidentirana v IS SPIS in uvrščena v dokumentni seznam št. 210-6/2022-123. Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je izdala potrdilo o stalnem prebivališču z dne 3. 5. 2022. Iz IS izhaja, da je bilo potrdilo pošiljatelju dne 3. 5. 2022 odpremljeno na njegov e-naslov.

* Ni ugotovljenih kršitev.

1. UE je dne 7. 6. 2022 iz e-predala E-uprave v e-predal UE prejela vlogo █za prijavo stalnega prebivališča v RS. Vloga, izpolnjena na predpripravljenem obrazcu, je bila istega dne evidentirana v IS SPIS in uvrščena v dokumentni seznam št. 210-6/2022-150. Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je izdala potrdilo o stalnem prebivališču z dne 8. 6. 2022. Iz IS izhaja, da je bilo potrdilo istega dne odpremljeno pošiljatelju na njegov e-naslov.

* Ni ugotovljenih kršitev.

1. UE je dne 4. 5. 2022 iz varnega predala E-uprava [█@e-uprava.si](mailto:41775465@e-uprava.si) v e-predal UE prejela vlogo █. in █. za izdajo spremembe gradbenega dovoljenja za gradnjo nezahtevnega objekta. Vloga je bila istega dne evidentirana v IS SPIS in uvrščena v zadevo št. 351-276/2022. Vloga je ročno podpisana, na vlogi sta navedena e-naslov in mobilni telefon pošiljatelja. UE je izdala odločbo št. 351-276/2022-4 (304) z dne 15. 9. 2022. Iz IS izhaja, da je bila odločba dne 15. 9. 2022 izdana v fizični obliki, odpremljena vsem strankam postopka na naslove, osebno (87. člen ZUP).

* UE strankam dokumenta ni vročila v e-obliki, čeprav sta iz e-predala poslali vlogo in sporočili njun e-naslov tudi na vlogi, zato se ugotavlja kršitev določb 2. odstavka 86. člena ZUP.
* Ugotavlja se kršitev instrukcijskega roka iz 46. člena Gradbenega zakona (v nadaljevanju GZ)[[15]](#footnote-15).

1. UE je dne 10. 5. 2022 iz varnega predala E-uprava v e-predal UE prejela vlogo █., ki jo zastopa pooblaščenec █, za izdajo potrdila, da odobritev pravnega posla ni potrebna. Vloga je bila dne 11. 5. 2022 evidentirana v IS SPIS in uvrščena v zadevo št. 330-523/2022. Vloga je ročno in elektronsko podpisana, na vlogi ni navedenega e-naslova niti številke mobilnega telefona. UE je izdala odločbo št. 330-523/2022-5 (306) z dne 27. 6. 2022. Iz IS izhaja, da je bila odločba dne 27. 6. 2022 izdana v fizični obliki, odpremljena pooblaščencu na naslov, osebno (87. člen ZUP).

* Ni ugotovljenih kršitev.

1. UE je dne 12. 5. 2022 iz varnega predala E-uprava [█@e-uprava.si](mailto:88581551@e-uprava.si) v e-predal UE prejela vlogo █za izdajo dovoljenja za organizacijo javne prireditve. Vloga je bila dne 13. 5. 2022 evidentirana v IS SPIS in uvrščena v zadevo št. 215-48/2022. Vloga ni podpisana (obrazec ne zahteva podpisa). Na vlogi sta v rubriki »Podatki za vročanje dokumentov« navedena naslov, e-naslov in mobilna številka zastopnice društva[[16]](#footnote-16).

Uradna oseba je zastopnici društva dne 13. 5. 2022 na njen e-naslov poslala poziv, da vlogo dopolni.

* Poziv za dopolnitev ne vsebuje roka, do katerega je potrebno vlogo dopolniti niti pravnih posledic, če vloga ne bo dopolnjena v določenem roku, kar predstavlja kršitev določb 67. člena ZUP.
* Poziv za dopolnitev ni posredovan v obliki dopisa, kar predstavlja kršitev določb 63. člena UUP.

UE je izdala plačilni nalog št. 215-48/2022-5 z dne 13. 5. 2022, ki ga je je ročno podpisala uradna oseba, ki odloča. Iz IS izhaja, da je bil plačilni nalog za plačilo upravne takse poslan █na e-naslov, █ pa v fizični obliki, osebno (87. člen ZUP).

* Vročanje v fizični obliki osebno na naslov █je odveč, saj je na vlogi naveden naslov za vročitve zastopnice █, kadar pa ima stranka zakonitega zastopnika se vroča njemu (88. člen ZUP), zato se ugotavlja kršitev tega člena.

UE je izdala odločbo št. 215-48/2022-11 z dne 18. 5. 2022. Iz IS izhaja, da je bila odločba dne 18. 5. 2022 odpremljena v fizični obliki zastopnici █na njen naslov, osebno (87. člen ZUP).

* UE stranki dokumenta ni vročila v e-obliki, čeprav je iz e-predala poslala vlogo in sporočila naslov za vročanje s podatki o e-poštnem naslovu in mobilni številki telefona, zato se ugotavlja kršitev določb 2. odstavka 86. člena ZUP.

1. UE je dne 2. 6. 2022 iz e-predala E-uprava v e-predal UE prejela vlogo █. za odobritev pravnega posla. Vloga je bila dne 3. 6. 2022 evidentirana v IS SPIS in uvrščena v zadevo št. 330-661/2022. Vloga je elektronsko podpisana s SI-PASS-CA dne 2. 6. 2022. Na vlogi ni navedenega e-naslova pošiljatelja. Uradna oseba je stranki poslala obvestilo o ponudbi, št. 330-435/2022-9 (303) z dne 9. 5. 2022. Dokument je bil poslan v fizični obliki, na naslove, osebno (87. člen ZUP). Nadalje je bil v e-obliki izdelan dopis Občini Grosuplje, št. 330-661/2022-3 (309) z dne 8. 6. 2022, in poslan na uradni e-naslov občine. Nadaljnji dokumenti so bili izdelani v fizični obliki in poslani na naslove strankam (sklep o združitvi zadev v en postopek, št. 330-661/2022-4 z dne 17. 6. 2022, vabilo na narok za ustno obravnavo, št. 330-661/2022-7 (309) z dne 8. 7. 2022, zapisnik št. 330-661/2022-12 (309) z dne 18. 8. 2022). Nadalje je UE seznanila █. z ugotovitvami v zadevi (dopis št. 330-661/2022-14 (309) z dne 25. 8. 2022), in ga pozvala k predložitvi dokazov z dopisom. Iz IS izhaja, da je bil dopis stranki odpremljen na naslov, osebno (87. člen ZUP). UE je dne 15. 9. 2022 prejela dopolnitev vloge. Dne 11. 10. 2022 je uradna oseba vpogledala v uradne evidence. Nadalje v zadevi ni bilo opravljeno nobeno procesno dejanje.

* Uradna oseba krši načelo ekonomičnosti postopka, saj je npr. med dopolnitvijo vloge (15. 9. 2022) in naslednjim procesnim dejanjem uradne osebe (11. 10. 2022) preteklo skoraj mesec dni, prav tako pa v nadaljevanju, do dneva inšpekcijskega nadzora ni razvidno nobeno procesno dejanje v tem postopku.

1. UE je dne 2. 6. 2022 iz e-predala E-uprava v e-predal UE prejela vlogo █. za izdajo uporabnega dovoljenja. Vloga je bila istega dne evidentirana v IS SPIS in uvrščena v zadevo št. 351-389/2022. Vloga je elektronsko podpisana s strani obeh vložnikov (█. in █.) v Acrobate Reader-ju. Na vlogi je naveden e-naslov █. UE je obe stranki pozvala k dopolnitvi vloge z dopisom št. 351-389/2022-4 (304) z dne 27. 9. 2022. Iz IS izhaja, da je bil dopis dne 28. 9. 2022 odpremljen obema strankama v fizični obliki na naslove, osebno (87. člen ZUP). Nadalje v zadevi ni dokumentiranega nobenega procesnega dejanja.

* Uradna oseba dokumenta ni izdelala v e-obliki in ga █vročila v e-obliki, čeprav je ta poslala vlogo iz e-predala in sporočila njen e-naslov tudi na vlogi, zato se ugotavlja kršitev določb 2. odstavka 86. člena ZUP.
* Iz datumov izvedenih procesnih dejanj uradne osebe se ugotavlja, da ta vodi postopek neažurno, krši načelo ekonomičnosti postopka in instrukcijskega roka za odločanje iz 46. člena GZ ter roka za pregled vloge iz 6. odstavka 35. člena GZ.

1. UE je dne 6. 6. 2022 iz varnega predala E-uprava [█@e-uprava.si](mailto:janez.gaberscek@e-uprava.si) v e-predal UE prejela vlogo █. (pooblaščenca stranke █.) za legalizacijo objektov daljšega obstoja po 118. členu Gradbenega zakona. Vloga je bila istega dne evidentirana v IS SPIS in uvrščena v zadevo št. 351-402/2022. Na vlogi sta navedena e-naslov in mobilna številka pooblaščenca. Uradna oseba je pooblaščenca z dopisom št. 351-402/2022-2 (305) z dne 6. 9. 2022 seznanila z ugotovitvami in ga pozvala, da se v roku 8 dni od prejema dopisa izjavi o ugotovitvah ali dopolni vlogo, sicer bo vloga zavrnjena. Dopis je e-podpisan in je bil pooblaščencu poslan na naslov njegovega varnega e-predala. UE je izdala odločbo št. 351-402/2022-3 (305) z dne 7. 10. 2022, s katero je zahtevek stranke zavrnila. Odločba je bil odpremljena dne 11. 10. 2022 v varni e-predal pooblaščenca.

* Ni ugotovljenih kršitev.

1. UE je dne 17. 6. 2022 iz e-predala E-uprave v e-predal UE prejela vlogo █. za prijavo začasnega prebivališča za drugo osebo v RS. Vloga, izpolnjena na predpripravljenem obrazcu, je bila dne 20. 6. 2022 evidentirana v IS SPIS in uvrščena v dokumentni seznam št. 210-1/2022-763. Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je izdala potrdilo z dne 20. 6. 2022. Iz IS izhaja, da je bilo potrdilo pošiljatelju dne 20. 6. 2022 odpremljeno na njegov e-naslov.

* Ni ugotovljenih kršitev.

1. UE je dne 14. 6. 2022 iz e-predala E-uprava v e-predal UE prejela vlogo █. za izdajo prvega enotnega dovoljenja na podlagi soglasja zavoda za zaposlitev. Vloga, izpolnjena na predpripravljenem obrazcu, je bila dne 14. 6. 2022 evidentirana v IS SPIS in uvrščena v dokumentni seznam št. 214-1598/2022. Vloga je e-podpisana s SI-PASS. Na vlogi je naveden e-naslov za komunikacijo z UE ter naslov vložnika in njegovega pooblaščenca.

* Iz IS SPIS izhaja, da je kot pošiljatelj navedena █., čeprav je vlogo poslala █., zato se ugotavlja kršitev določb 52. člena UUP.

Pripombe UE: Gre le za pomoto pri evidentiranju, saj je potrebno pošiljatelja vnesti ročno. Praviloma vnašamo podjetje, ki pošlje vlogo in ne njihovega zaposlenega, kot je navedeno v zapisniku, da je potrebno vnesti podatke █. – ki dela v imenu podjetja.

Stališče UI: Upravna inšpektorica bo navedeno pojasnilo upoštevala pri odrejanju ukrepov.

UE je pooblaščencu izdala pisno potrdilo o  *vodenju postopka*, na katerem so navedene še določbe materialnega predpisa, ki določa obveznost oddaje prstnih odtisov. Potrdilo je izdano na podlagi 3. odstavka 65. člena ZUP[[17]](#footnote-17). Potrdilo je sestavljeno v obliki javne listine, e-podpisano in poslano pooblaščencu na e-naslov.

* Pravna podlaga za izdajo predmetnega potrdila o vloženi prošnji tujca ni ZUP, ampak materialni predpis (v konkretnem primeru 8. odstavek 37.a člena ZTuj-2).

Pripombe UE: 8. odst. 37. a člena Ztuj-2 se nanaša na tujce iz 6. in 7. odst. 37. a člena, katerim pravočasna vloga za izdajo enotnega dovoljenja za prebivanje in delo dovoljuje prebivanje v RS in velja kot dovoljenje za začasno prebivanje do pravnomočne odločitve o prošnji. V zadevi številka 214-1598/2022 je vlogo za izdajo enotnega dovoljenja za prebivanje in delo vložil delodajalec za tujca, ki je v tujini in ne spada v kategorijo tujcev iz 6. odst. 37. a člena Ztuj-2. UE je na zahtevo vlagatelja izdala potrdilo o vloženi prošnji po ZUP.

Stališče UI: Glede na pojasnila UE potrdilo ni bilo izdano po uradni dolžnosti na podlagi materialnega predpisa, ampak na podlagi 3. odstavka 65. člena ZUP[[18]](#footnote-18). Iz vsebine potrdila izhaja, da to ni izdano kot potrdilo o prejemu vloge, ampak kot potrdilo o vodenju postopka, zato očitki o nepravilni pravni podlagi za izdajo predmetnega potrdila ostajajo.

V zadevi je kot 6. dokument dne 29. 9. 2022 evidentiran dokument z naslovom «uradni zaznamek« v e-obliki.

* Uradni zaznamek nima vsebine, kar predstavlja kršitev določb 2. odstavka 74. člena ZUP.

Pripombe UE: Uradni zaznamek je v LN evidentiran, nahaja se fizično v spisu, vendar pomotoma ni bil evidentiran. Napako smo odpravili in uradni zaznamek v dokument skenirali.

Stališče UI: Glede na dana pojasnila, očitki o kršitvi ostajajo. Bo pa upravna inšpektorica navedeno pojasnilo upoštevala pri odrejanju ukrepov.

UE je dne 29. 9. 2022 izdala odločbo št. 214-1598/2022 (izkaznica št. BD092022001559), ki je bila stranki dne 7. 10. 2022 vročena v skladu z ZTuj-2, z vročilnico.

* Vročitev ni bila opravljena s predpisano vročilnico za vročanje po drugih osebah na podlagi Pravilnika o ovojnici, vročilnici in drugih sporočilih za vročanje v upravnem postopku (Uradni list RS, št. [89/22](http://www.uradni-list.si/1/objava.jsp?sop=2022-01-2177)).

Pripombe UE: Dovoljenja za prebivanje in delo tujcev vročamo z vročilnico, ki jo prejmemo skupaj s kartico s strani Cetisa.

Stališče UI: Ker materialni predpis ne predpisuje drugačne vsebine vročilnic, se za vročanje dovoljenja na podlagi Ztuj-2 uporabljajo vročilnice v skladu z ZUP in navedenim podzakonskim aktom, zato očitki o kršitvi ostajajo.

1. UE je dne 16. 6. 2022 iz varnega predala E-uprava v e-predal UE prejela vlogo notarja █za izdajo potrdila, da odobritev pravnega posla ni potrebna. Vloga je bila dne 17. 6. 2022 evidentirana v IS SPIS in uvrščena v zadevo št. 330-716/2022. Vloga je e-podpisana s SI-PASS-CA dne 16. 6. 2022. V vlogi ni navedenega elektronskega predala stranke. UE je izdala odločbo št. 330-716/2022-4 (309) z dne 11. 8. 2022 v e-obliki, ki je bila dne 11. 8. 2022 odpremljena stranki na e-naslov varnega e-predala. Na odločbi je navedeno, da je postopek vodila █, izdala pa jo je načelnica █.

* Odločbo je elektronsko podpisala oseba, ki ni navedena kot odločujoči podpisnik odločbe (načelnica), kar predstavlja kršitev določb 216. člena ZUP.

Pripombe UE: Prišlo je do pomote pri podpisovanju.

Stališče UI: Glede na dana pojasnila, očitki o kršitvi ostajajo. Bo pa upravna inšpektorica navedeno pojasnilo upoštevala pri odrejanju ukrepov.

* Uradna oseba stranki pred vročitvijo odločbe ni poslala obvestila, s katerim bi jo seznanila, da se ji bodo lahko na naslov elektronskega predala, s katerega je poslana vloga, ki ne vsebuje naslova elektronskega predala, vročali dokumenti v elektronski obliki na tem naslovu, dokler ne sporoči, da želi vročitev dokumenta v fizični obliki, zato se ugotavlja kršitev določb 2. odstavka 86. člena ZUP[[19]](#footnote-19).

1. UE je dne 26. 6. 2022 iz e-predala E-uprava v e-predal UE prejela vlogo █. za izdajo odločbe o priznanju pravice do zdravstvenega varstva. Vloga je bila dne 27. 6. 2022 evidentirana v IS SPIS in uvrščena v zadevo št. 130-126/2022. Vloga je lastnoročno podpisana, na njej je navedena mobilna številka vlagatelja. UE je izdala odločbo št. 130-126/2022-5 z dne 1. 7. 2022 v fizični obliki, ki je bila dne 1. 7. 2022 odpremljena stranki na naslov, osebno na podlagi 87. člena ZUP.

* Ni ugotovljenih kršitev.

1. UE je dne 28. 6. 2022 v e-predal UE prejela vlogo █. za izpis podatkov o osebah, prijavljenih na naslovu. Vloga, izpolnjena na predpripravljenem obrazcu, je bila istega dne evidentirana v IS SPIS in uvrščena v dokumentni seznam št. 021-9/2022-179. Na vlogi je naveden e-naslov pošiljatelja, navedena sta naslov in mobilni telefon pošiljatelja.

* V zadevi v času nadzora še ni bilo odločeno o izdaji potrdila, zato se ugotavlja kršitev 15-dnevnega roka iz 4. odstavka 179. člena ZUP.

Pripombe UE: O zadevi je bilo odločeno 11. 7. 2022, kar je razvidno iz LN Spis (DOKUMENT 021-9/2022 – 179 (odpremljeno) 11. 7. 2022. V tem dokumentu sicer res ni priloge: izpis podatkov o osebah, prijavljenih na naslovu, na zahtevo lastnika nepremičnine, saj je po obrazložitvi referentke imela ta dan težave z Lotus Notesom. Po opravljeni odpremi 11.7.2022 jo je kontaktirala stranka, da potrdila v sporočilu ni prejela, zato je referentka stranki izpis posredovala iz lastnega elektronskega predala. Glede na to, da je bila vloga posredovana prek e-uprave in je vsebovala tudi prilogo »podpis\_1.xml«, smo menili, da je tudi elektronsko podpisana.

Presoja UI: Upravna inšpektorica na podlagi pojasnil UE, očitek o kršitvi umika.

**3.2 Obdobje od 1. 9. 2022 do vključno 30. 9. 2022**

Po podatkih Ministrstva za javno upravo, je UE v obdobju od 1. 9. 2022 do 30. 9. 2022 prejela 900 vlog, ki so bile poslane preko portala E-uprava. Z vpogledom v e-predal UE se je ugotovilo, da večino prejetih e-dokumentov predstavlja podpora volivcev[[20]](#footnote-20). Upravna inšpektorica je po metodi na preskok vpogledala v 7 zadev.

1. UE je dne 12. 9. 2022 iz e-predala E-uprave v e-predal UE prejela vlogo █. za odjavo začasnega prebivališča s strani stanodajalca. Vloga, izpolnjena na predpripravljenem obrazcu, je bila dne 12. 9. 2022 evidentirana v IS SPIS in uvrščena v dokumentni seznam št. 210-2/2022-272. Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je stranko po e-pošti obvestila o odjavi.

* Ni ugotovljenih kršitev.

1. UE je dne 5. 9. 2022 iz predela E-uprava prejela vlogo █. za izdajo prvega enotnega dovoljenja na podlagi soglasja zavoda za zaposlitev. Vloga, izpolnjena na predpripravljenem obrazcu, je bila dne 6. 9. 2022 evidentirana v IS SPIS in uvrščena v zadevo št. 214-2519/2022. Vloga je e-podpisana s SI-PASS. Na vlogi je naveden e-naslov za komunikacijo z UE ter naslov vložnika in njegovega pooblaščenca. V času nadzora je vloga zadnji in edini dokument zadeve.

* Ugotavlja se kršitev načela ekonomičnosti postopka, ker v zadevi več kot mesec dni ni bilo opravljenega nobenega procesnega dejanja.

1. UE je dne 5. 9. 2022 iz predela E-uprava prejela vlogo █. za izdajo prvega enotnega dovoljenja na podlagi soglasja zavoda za zaposlitev. Vloga, izpolnjena na predpripravljenem obrazcu, je bila dne 6. 9. 2022 evidentirana v IS SPIS in uvrščena v zadevo št. 214-2522/2022. Vloga je e-podpisana s SI-PASS. Na vlogi je naveden e-naslov za komunikacijo z UE ter naslov vložnika in njegovega pooblaščenca. V času nadzora je vloga zadnji in edini dokument zadeve.

* Ugotavlja se kršitev načela ekonomičnosti postopka, ker v zadevi več kot mesec dni ni bilo opravljenega nobenega procesnega dejanja.

1. UE je dne 5. 9. 2022 iz e-predala E-uprave v e-predal UE prejela vlogo █. za prijavo stalnega prebivališča v RS za mladoletnega otroka in drugo osebo. Vloga je izpolnjena na predpripravljenem obrazcu in je bila dne 6. 9. 2022 evidentirana v IS SPIS in uvrščena v dokumentni seznam št. 210-1/2022-983. Vloga ni podpisana (obrazec ne zahteva podpisa). Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je izdala potrdilo o stalnem prebivališču z dne 7. 9. 2022. Iz IS izhaja, da je bilo potrdilo pošiljatelju dne 8. 9. 2022 odpremljeno na njegov e-naslov.

* Ni ugotovljenih kršitev.

1. UE je dne 12. 9. 2022 iz e-predala E-uprava v e-predal UE prejela vlogo pooblaščenca stranke za odobritev pravnega posla. Vloga je bila dne 12. 9. 2022 evidentirana v IS SPIS in uvrščena v zadevo št. 330-951/2022. Vloga je elektronsko podpisana s SI-PASS-CA dne 12. 9. 2022. Na vlogi ni navedenega e-naslova pošiljatelja. Uradna oseba je izdala odločbo št. 330-951/2022-5 (308) z dne 23. 9. 2022 v fizični obliki in jo vročila pooblaščencu stranke osebno (87. člen ZUP).

* Ni ugotovljenih kršitev.

1. UE je dne 13. 9. 2022 UE iz e-predala E-uprava v e-predal UE prejela vlogo █ za izdajo odločbe o domnevi izdanega gradbenega in uporabnega dovoljenja. Vloga je bila istega dne evidentirana v IS SPIS in uvrščena v zadevo št. 351-607/2022. Vloga je fizično podpisana. Na vlogi ni navedenega e-naslova in mobilne številke vlagatelja. Uradna oseba je stranko z dopisom št. 351-607/2022-3 (304) z dne 17. 10. 2022 pozvala k dopolnitvi vloge. Iz IS izhaja, da je bil dopis dne 17. 10. 2022 odpremljen stranki v fizični obliki na naslove, osebno (87. člen ZUP). Nadalje v zadevi ni dokumentiranega nobenega procesnega dejanja.

* Ugotavlja se kršitev načela ekonomičnosti postopka, saj je od prejema vloge in prvega procesnega dejanja uradne osebe preteklo več kot mesec dni, kar predstavlja kršitev določb 57. člena GZ-1[[21]](#footnote-21).

1. UE je dne 15. 9. 2022 v e-predal UE prejela vlogo █iz arhivirane gospodinjske evidence (število članov gospodinjstva). Vloga, izpolnjena na predpripravljenem obrazcu, je bila istega dne evidentirana v IS SPIS in uvrščena v dokumentni seznam št. 021-5/2022-153. Na vlogi je naveden e-naslov pošiljatelja, navedena sta naslov in mobilni telefon pošiljatelja. UE je dne 22. 9. 2022 izdala potrdilo o skupnem gospodinjstvu na podlagi 179. člena ZUP, ki je bilo dne 23. 9. 2022 odpremljeno na e-naslov vlagateljice.

* Zakon o prijavi prebivališča (Uradni list RS, št. [59/06](http://www.uradni-list.si/1/objava.jsp?sop=2006-01-2496) – uradno prečiščeno besedilo, [111/07](http://www.uradni-list.si/1/objava.jsp?sop=2007-01-5505) in [52/16](http://www.uradni-list.si/1/objava.jsp?sop=2016-01-2294) – ZPPreb-1) je določal, da posameznik ob prijavi prebivališča da tudi podatek o gospodinjstvu (priimek in ime ter EMŠO posameznika, ki vodi gospodinjstvo, ter sorodstveno razmerje do njega), posledično se je o teh dejstvih vodila tudi evidenca (3. odstavek 19. člena ZPreb[[22]](#footnote-22)). Z novim ZPPreb-1[[23]](#footnote-23) , ki se uporablja od 13. 8. 2016 pa posameznik v prijavi ni več dolžan sporočati prej navedenih podatkov (glej 7. člen) posledično pa jih ne vsebuje tudi uradna evidenca (Register stalnega prebivalstva - glej 30. člen ZPpreb-1). Zato pravne podlage za izdajo tovrstnega potrdila ni in je s tem kršeno načelo zakonitosti.

Pripombe UE: V navodilu MNZ, Direktorata za upravno notranje zadeve, št. 210-271/2020/1 (132-16) z dne 23.12.2022 je v 1. točki z naslovom Ukinitev vodenja evidence gospodinjske skupnosti navedeno: »Šesti odstavek 53. člena Zakona o prijavi prebivališča (Uradni list RS, št. 52/16) določa, da se evidenca gospodinjstev v registru stalnega prebivalstva vodi samo še **do 31.12.2020, nato se njeno vodenje ukinja.** Novi vnosi in spremembe v zvezi z gospodinjstvi ne bodo mogoči. Izvedel se bo posnetek stanja (arhiviranje) podatkov (vključno z neurejenimi gospodinjstvi), z možnostjo pregleda arhiviranih podatkov ter izdaje potrdil s stanjem na dan arhiviranja. Uradnica je v zadevi 021-5/2022-153 izdala Potrdilo o skupnem gospodinjstvu na dan 31.12.2020.

Stališče UI: Glede na dana pojasnila upravna inšpektorica očitke umika, saj je na potrdilu navedeno, da je potrdilo o skupnem gospodinjstvu izdano na dan 31. 12. 2020. Ne glede na navedeno, pa bi po oceni upravne inšpektorice moralo biti tudi iz potrdila razvidno, zakaj je bilo izdano, za stanje na dan 31. 12. 2020, glede na to, da je bila vloga za izdajo potrdila vložena 22. 9. 2022, stranka pa na vlogi ni navedla, da želi potrdilo o skupnem gospodinjstvu za stanje na dan 31. 12. 2020.

1. **Upravno poslovanje**
2. **Objava podatkov o nudenju splošnih informacij (8. člen UUP)**

Spletno mesto UE je postavljeno na osrednjem spletnem mestu državne uprave GOV.SI, njegova vsebina je prilagojena enotim standardom, ki veljajo za vsa spletna mesta upravnih enot. Z vstopom na spletno stran upravne enote[[24]](#footnote-24) uporabnik lahko pridobi informacije o storitvah, ki jih lahko opravijo na upravnih enotah, s klikom na zavihek »O upravni enoti«, kjer je uvodoma navedeno:

»*Na upravni enoti vodimo upravne postopke na I. stopnji in izvajamo določene upravne naloge z delovnih področij posameznih ministrstev. Izdajamo osebne izkaznice, potne listine, vozniška dovoljenja, orožne liste, izpiske iz matičnih registrov ter gradbena in uporabna dovoljenja. Urejamo odobritev pravnih poslov s kmetijskimi zemljišči, javnih prireditev ter pravic na področju vojnih invalidov, žrtev vojne in vojnih veteranov. Pristojni smo tudi za izdajanje enotnih dovoljenj za prebivanje in delo tujcem ter odobritev sprejema v državljanstvo Republike Slovenije*.«

Nadalje pa **splošnih informacij o načinu poslovanja organa pri odločanju o upravnih zadevah** in izdajanju potrdil, ni navedenih[[25]](#footnote-25). Po oceni upravne inšpektorice so primarne pristojnosti upravnih enot storitve, ki jih ta nudi za državljane, to pa je izdaja različnih upravnih dovoljenj oziroma upravnih aktov, o pridobitvi katerih se odloča v okviru različnih upravnih postopkov. Uporabnik lahko do splošnih informacij o storitvah UE (t.j. do opisa upravnega postopka in obrazca vloge) dostopi šele po več klikih, najprej na zavihek »O upravni enoti«, potem pa bi moral klikniti še na posamezni oddelek UE, da bi lahko ugotovil, na katerem oddelku se opravlja storitev, ki jo želi opraviti. To pomeni, da bi moral uporabnik vedeti, na katerem oddelku UE se opravljajo določene storitve, kar pa je neustrezno tudi z vidika enotnosti spletnih strani glede na to, da so UE tudi različno notranje organizirane. Takšen način dostopa do upravne storitve je torej po oceni upravne inšpektorice za uporabnike nepregleden in otežen, saj bi lahko bil uporabniku omogočen prijaznejši in hitrejši dostop do storitve, npr. z dodanim zavihkom »storitve upravne enote« že na glavni, vstopni strani, kjer bi bil lahko na pregleden način določen sklop storitev upravnih enot in povezava le-teh na e-upravo.

* Z vidika enotnosti in preglednosti poslovanja organov ter usmerjenosti k uporabniku, ki sta ena izmed ciljev urejanja poslovanja organov z UUP, po oceni upravne inšpektorice tem ciljem z obstoječo ureditvijo spletnih strani UE z vidika dostopa do splošnih informacij o storitvah upravnih enot (v povezavi s 7. in 8. členom UUP), ni zadoščeno.

Pripombe UE: Tako kot ugotavljate v zapisniku je spletna stran UE prilagojena enotnim standardom, ki veljajo za vsa spletna mesta upravnih enot in je urejena z enotno uredniško politiko s strani Ministrstva za javno upravo. Za odpravo pomanjkljivosti, da UE na spletni strani ne zagotavlja splošnih informacij o storitvah, ki jih zagotavlja upravna enota, se bomo obrnili na MJU.

Stališče UI: Upravna inšpektorica ugotavlja, da upravne enote spadajo pod uredniško politiko Urada Vlade RS za komuniciranje v sodelovanju s Službo za upravne enote Ministrstva za javno upravo, za tehnično izvedbo pa skrbi Ministrstvo za javno upravo. Upravne enote ne morejo vplivati na zasnovo spletnih strani (npr. na dodajanje novih zavihkov - vsebin), kar bo upravna inšpektorica upoštevala pri odrejanju ukrepov.

1. **Objava uradnega elektronskega naslova (13. člen UUP)**

* UE ima objavljen uradni e-naslov organa, zato ni ugotovljenih kršitev.

1. **Samodejno potrjevanje vlog v IS**

* UE nima omogočenega samodejnega potrjevanja vlog s povratnim sporočilom, zato se ugotavlja kršitev določb 42. člena UUP.

Pripombe UE: Aplikacija LN Spis samodejnega potrjevanja vlog ne omogoča. V zvezi s tem smo se že obrnili na izvajalca aplikacije, vendar smo bili zavrnjeni. Ponovno bomo poskušali z izvajalcem najti rešitev, da se ta funkcionalnost uredi.

Stališče UI: Določba 42. člena UUP se uporablja že od 17. 4. 2018, zato bi moralo biti v interesu predstojnika, da v več kot štirih letih funkcionalnost v skladu z UUP zagotovi. Zato očitki ostajajo.

1. **Objava obvestila o načinu naročanja strank na storitve in naslova za spletno naročanje (21. a člen UUP)**

* UE ima objavljen način naročanja strank na storitve in naslov za spletno naročanje na vhodnih vratih UE, zato ni ugotovljenih kršitev.

1. **Oblika in sestavine dokumentov (63. člen)**

* Organ ima na dokumentih vse predpisane vsebine, zato ni ugotovljenih kršitev.

1. **Oblika in podpis dokumenta (63. a člen)**

* Organ uporablja elektronski podpis dokumentov, kadar vroča v elektronski obliki, zato ni ugotovljenih kršitev.

1. **Elektronski podpis ima vse sestavine (5. odstavek 63.a člena)**

* Elektronski podpis ne vsebuje vseh predpisanih vsebin, in sicer na podpisu na vidnem mestu ni označeno, da je dokument elektronsko podpisan, zato se ugotavlja kršitev določb 5. odstavka 63. a člena UUP.

Pripombe UE: Z dnem 22.12.2022 elektronski podpis vsebuje vse predpisane sestavine, ki jih predpisuje 5. odstavek 63.a člena UUP.

Stališče UI: Glede na dana pojasnila, očitki o kršitvi ostajajo. Bo pa upravna inšpektorica navedeno pojasnilo upoštevala pri odrejanju ukrepov.

1. **Kopije dokumentov (65., 65. a in 65. b člen UUP)**

* Organ fizičnih kopij odločb oz. sklepov v elektronski obliki ne opremlja s potrdilom o skladnosti kopije z izvirnikom dokumenta, niti stranke ob vročitvi ne pouči, da lahko zahteva, da se ji pošlje izvirnik na elektronski naslov ali potrdi skladnost kopije z izvirnikom, in da uveljavljanje zahteve ne vpliva na pravni položaj oziroma tek roka, ki je začel teči z vročitvijo kopije, zato s tem krši določbe 2. odstavka 65. b člena UUP.

Organ bi strankam lahko vročal dokumente po elektronski pošti, v primerih, ko je organ imel podatke o varnem elektronskem predalu stranke, pod pogojem, da bi stranke predhodno obvestil o tem, da jim bo dokumente lahko vročal po e-pošti. Medtem ko v primerih, ko je organ prejel vlogo iz drugega e-predala (ki ni varni e-predal), pa organ ne bi mogel pogojevati vročanja na e-predal, s katerega je bila poslana vloga, saj se je funkcionalnost IS, ki vsebuje dopolnitev e-vročanja s seznanitvijo brez potrditve prevzema (ZDeb), izvedla na upravne enote šele dne 1. 12. 2022.

1. **Ukrepi**

**Upravna inšpektorica na podlagi 307. f člena Zakona o splošnem upravnem postopku**

1. **načelnici UE Grosuplje █**

**odreja:**

* da se seznani z ugotovitvami tega zapisnika in z ugotovitvami seznani vse pristojne uslužbence,
* da IJS pošlje poročilo o tem, kakšne ukrepe je izvedla glede ugotovljenih nepravilnosti:
* pri vročanju,
* glede kršenja instrukcijskih rokov za izdajo gradbenih dovoljenj,
* načina pozivanja za dopolnitev vlog in vsebine pozivov za dopolnitev vlog,
* kršenjem načela ekonomičnosti v postopkih na podlagi GZ-1 in Ztuj-2,
* glede izdaje potrdil,
* glede pomanjkljivega evidentiranja dokumentov,
* samodejnega potrjevanja vlog v IS povratnim sporočilom,
* glede opustitve opremljanja fizičnih kopij odločb ali sklepov v e-obliki s potrdilom o skladnosti kopije z izvirnikom dokumenta in opustitve pouka v skladu z določili 2. odstavka 65. b člena UUP.

**Poročilo o izvedenih ukrepih z dokazili mora predstojnica posredovati IJS na** [**gp.ijs@gov.si**](mailto:gp.ijs@gov.si) **do 31. 1. 2023.**

1. **v zvezi z ugotovitvami v točki 4.1 tega zapisnika v. d. direktorja Urada Vlade RS za komuniciranje █**

**predlaga:**

* da v okviru svojih pristojnosti glede uredniške politike spletnih strani upravnih enot preuči drugačne možnosti za objavo splošnih informacij o storitvah upravnih enot na spletni strani gov.si v skladu s cilji UUP v povezavi z določbami 7. in 8. člena UUP (kot upravna inšpektorica pojasnjuje na strani 17 in 18 tega zapisnika) **in IJS posreduje odziv na podan predlog na** [**gp.ijs@gov.si**](mailto:gp.ijs@gov.si) **do 31. 1. 2023.**

Mag. Mateja JAKLIČ

UPRAVNA INŠPEKTORICA

Inšpektorica višja svetnica

VROČITI:

1. Upravni enoti Grosuplje, [ue.grosuplje@gov.si](mailto:ue.grosuplje@gov.si) – po e-pošti
2. Uradu Vlade RS za komuniciranje, [gp.ukom@gov.si](mailto:gp.ukom@gov.si) – po e-pošti

V vednost:

1. Ministrstvu za javno upravo, [gp.mju@gov.si](mailto:gp.mju@gov.si) - po e-pošti

1. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-1)
2. Uradni list RS, št. [9/18](http://www.uradni-list.si/1/objava.jsp?sop=2018-01-0353), [14/20](http://www.uradni-list.si/1/objava.jsp?sop=2020-01-0461), [167/20](http://www.uradni-list.si/1/objava.jsp?sop=2020-01-2919), [172/21](http://www.uradni-list.si/1/objava.jsp?sop=2021-01-3363), [68/22](http://www.uradni-list.si/1/objava.jsp?sop=2022-01-1605) in [89/22](http://www.uradni-list.si/1/objava.jsp?sop=2022-01-2236). [↑](#footnote-ref-2)
3. Uradni list RS, št. 172/2021. [↑](#footnote-ref-3)
4. Prvi odstavek 1. člena UUP. [↑](#footnote-ref-4)
5. Vlaganje elektronskih vlog brez kvalificiranega elektronskega podpisa je določeno v 101. členu UUP: *»(1) Elektronska vloga se lahko vloži brez kvalificiranega elektronskega podpisa v postopkih:*

   *1.      z zahtevo za dostop do informacij javnega značaja;*

   *2.      z zahtevo za dostop do informacij za medije po zakonu, ki ureja medije;*

   *3.      pobiranja davkov, če zavezanec za davek vloži vlogo prek portala eDavki;*

   *4.      z zahtevo za izplačilo nadomestila za čas začasne zadržanosti od dela in z zahtevo za povračilo stroškov, ki se izplačata iz sredstev obveznega zdravstvenega zavarovanja, če je zahteva vložena prek informacijskega sistema Zavoda za zdravstveno zavarovanje Slovenije;*

   *5.      uveljavljanja pravice do pokojnine, pravice na podlagi invalidnosti, pravice do letnega dodatka, pravice do dodatka za pomoč in postrežbo ter vlaganja zahtev in izdaje potrdil na področju matične evidence zavarovancev in uživalcev pravic, če je zahteva vložena preko informacijskega sistema eZPIZ;*

   *6.      vlaganja vloge za prijavo in odjavo iz evidence brezposelnih oseb in evidence iskalcev zaposlitve, vloge za nadomestilo stroškov iskanja zaposlitve, vloge za uveljavljanje pravice do denarnega nadomestila za primer brezposelnosti, do plačila prispevkov za obvezna socialna zavarovanja in do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju ter vloge za uveljavljanje spodbude za zaposlitev prejemnikov denarnega nadomestila, če je vloga vložena prek informacijskega sistema Zavoda Republike Slovenije za zaposlovanje.*

   *(2) V vlogah iz prejšnjega odstavka se vložnik lahko identificira z elektronskim podpisom, ki ni enakovreden kvalificiranemu elektronskemu podpisu, z uradno dodeljeno identifikacijsko številko ali drugim enoličnim identifikatorjem, ki ga za potrebe elektronskega poslovanja določi organ. V primeru dvoma, kdo je vložil vlogo, organ postopa po zakonu, ki ureja splošni upravni postopek, kot če vloga ni podpisana oziroma če dvomi v pristnost podpisa.«* [↑](#footnote-ref-5)
6. Uradni list RS, št.  [121/21](http://www.uradni-list.si/1/objava.jsp?sop=2021-01-2571)  in  [189/21](http://www.uradni-list.si/1/objava.jsp?sop=2021-01-3724)  – ZDU-1M. [↑](#footnote-ref-6)
7. Tretji odstavek 83. člena. [↑](#footnote-ref-7)
8. Četrti odstavek 83. člena. [↑](#footnote-ref-8)
9. Člen 86 ZUP se glasi: *»Dokument se vroči v elektronski obliki, če fizična oseba v registru stalnega prebivalstva prijavi naslov za vročanje v elektronski obliki, in če državni organ, organ samoupravne lokalne skupnosti, nosilec javnega pooblastila, pravna ali fizična oseba, registrirana za opravljanje dejavnosti, v sodnem, poslovnem ali drugem registru prijavi elektronski naslov (v nadaljnjem besedilu: registriran elektronski naslov).*

   *(2) Dokument se vroči v elektronski obliki tudi, če fizična ali pravna oseba sporoči naslov varnega elektronskega predala ali naslov drugega elektronskega predala, ki ni varen elektronski predal (v nadaljnjem besedilu: drug elektronski predal). Šteje se, da je sporočila naslov elektronskega predala, če je iz njega poslala vlogo. Organ na naslov elektronskega predala, s katerega je poslana vloga, ki ne vsebuje naslova elektronskega predala, pošlje obvestilo, da se dokument lahko vroča v elektronski obliki na tem naslovu, dokler fizična ali pravna oseba ne sporoči, da želi vročitev dokumenta v fizični obliki.*

   *(3) Dokument se lahko vroči v elektronski obliki tudi, če je fizična ali pravna oseba sporočila naslov varnega elektronskega predala ali naslov drugega elektronskega predala v drugi upravni zadevi iz pristojnosti istega organa, če jo pred vročanjem seznani, da se dokumenti lahko vročajo v elektronski obliki na sporočenem naslovu, dokler ne sporoči drugače.*

   *(4) Dokument se vroči v fizični obliki, če tako določa zakon, če vročitve ni mogoče opraviti v elektronski obliki, če naslovnik želi vročitev dokumentov v fizični obliki, od trenutka seznanitve organa s tako izjavo, ali če organ oceni, da je zaradi vsebine dokumenta ali kakšnega drugega razloga potrebno opraviti vročitev v fizični obliki.«*

   Člen 86.a ZUP se glasi: *»(1) Vročitev dokumenta v elektronski obliki se opravi na registriran elektronski naslov, razen če je oseba v postopku sporočila drug elektronski naslov varnega elektronskega predala ali drugega elektronskega predala.*

   *(2) Vročitev dokumenta v elektronski obliki se opravi preko informacijskega sistema za sprejem vlog, vročanje in obveščanje.*

   *(3) Če se vročanje opravlja v varni elektronski predal, informacijski sistem iz prejšnjega odstavka pošlje sporočilo v varni elektronski predal, da je v informacijskem sistemu dokument, ki ga mora naslovnik prevzeti v 15 dneh in obvestilo o posledicah takega vročanja. Vročitev dokumenta je opravljena z dnem, ko naslovnik s kvalificiranim potrdilom za varen elektronski podpis podpiše vročilnico.*

   *(4) Če se vročanje opravlja v drug elektronski predal, informacijski sistem iz drugega odstavka tega člena pošlje na telefonsko številko mobilnega telefona in v elektronski predal sporočilo, da je v informacijskem sistemu dokument, ki ga mora naslovnik prevzeti v 15 dneh in obvestilo o posledicah takega vročanja. Sestavni del sporočila na mobilni telefon je tudi enolična identifikacijska številka za prevzem dokumenta. Vročitev dokumenta je opravljena z dnem, ko naslovnik potrdi prevzem z enolično identifikacijsko številko.*

   *(5) Če naslovnik pri vročanju po tretjem in četrtem odstavku tega člena v 15 dneh od prejema sporočila v varni elektronski predal oziroma na telefonsko številko mobilnega telefona ne podpiše vročilnice oziroma ne potrdi prevzema dokumenta, se šteje, da je vročitev opravljena z dnem poteka tega roka. Po poteku roka se dokument pošlje v varni elektronski predal oziroma na elektronski naslov drugega elektronskega predala. Informacijski sistem naslovnika iz prejšnjega odstavka o tem obvesti s sporočilom na telefonsko številko mobilnega telefona.*

   *(6) Če se vročanje opravlja v drug elektronski predal, pa naslovnik ne sporoči telefonske številke mobilnega telefona, se vročitev opravi tako, da se dokument pošlje v elektronski predal. Šteje se, da se je naslovnik seznanil z dokumentom 15. dan od dneva odpreme. Naslovniku se sporoči dan odpreme in dan vročitve. Naslovnik lahko uveljavlja svoje procesne pravice takoj, ko se po odpremi z dokumentom dejansko seznani, tudi če rok za seznanitev še ni potekel.*

   *(7) V primeru dvoma prejem in dan prejema sporočila iz četrtega odstavka tega člena ali dokumenta iz prejšnjega odstavka dokazuje organ. Če organ ugotovi, da naslovnik ni prejel sporočila ali dokumenta, se dokument vroči v skladu s četrtim odstavkom 83. člena tega zakona.*

   *(8) Ko naslovnik podpiše vročilnico oziroma potrdi prevzem dokumenta, se mu omogoči prevzem dokumenta iz informacijskega sistema.«* [↑](#footnote-ref-9)
10. Spremembe in dopolnitve je uvedel ZDeb (Uradni list RS, št. 3/2022 z dne 7. 1. 2022) in se uporabljajo od 7. 7. 2022. [↑](#footnote-ref-10)
11. Primerjaj Predlog zakona o debirokratizaciji – prva obravnava, komentar k 22. členu, EVA: 2021-1411-0001. [↑](#footnote-ref-11)
12. Prehodna določba Uredbe o spremembah in dopolnitvah Uredbe o upravnem poslovanju (Ur. L., št. 172/2021 z dne 29. 10. 2021) je določila, da organi uskladijo poslovanje z novima prvim in drugim odstavkom 63.a člena do 4. 4. 2022. [↑](#footnote-ref-12)
13. Prehodna določba Uredbe o spremembah in dopolnitvah Uredbe o upravnem poslovanju (Ur. L., št. 172/2021 z dne 29. 10. 2021) je določila, da organi uskladijo poslovanje z novim 66.a členom do 4. 4. 2022 [↑](#footnote-ref-13)
14. *»Če uredba ne določa drugače, dokumenti vsebujejo najmanj:*

    *1.      grb Republike Slovenije;*

    *2.      naziv »Republika Slovenija«;*

    *3.      naziv organa državne uprave;*

    *4.      kontaktne podatke organa (sedež, telefon, uradni elektronski naslov, spletni naslov);*

    *5.      številko dokumenta;*

    *6.      datum;*

    *7.      navedbo in podpis uradne oziroma odgovorne osebe.«* [↑](#footnote-ref-14)
15. Rok za izdajo odločbe o zahtevi za izdajo gradbenega dovoljenja je dva meseca od vložitve popolne zahteve za izdajo gradbenega dovoljenja, razen če je potrebno usklajevanje z mnenjedajalci ali nadomeščanje mnenja v skladu s 40. členom tega zakona. V tem primeru je rok za izdajo odločbe tri mesece od vložitve popolne zahteve za izdajo gradbenega dovoljenja. [↑](#footnote-ref-15)
16. Prvi odstavek 14. člena Zakona o javnih zbiranjih (Uradni list RS, št. [64/11](http://www.uradni-list.si/1/objava.jsp?sop=2011-01-2970) – uradno prečiščeno besedilo) določa:

    V prijavi shoda oziroma prireditve in v vlogi, s katero se zaprosi za dovoljenje, je potrebno navesti:

    -       **podatke o organizatorju shoda oziroma prireditve** (osebno ime, EMŠO oziroma datum rojstva in spol, če mu EMŠO ni določen, državljanstvo, naslov stalnega ali začasnega prebivališča, oziroma firmo, sedež, matično številko in osebno ime zastopnice oziroma zastopnika);

    -       kraj, čas in trajanje shoda oziroma prireditve, program shoda oziroma prireditve in predvideno število udeležencev, če je za prireditveni prostor določena zgornja meja zmogljivosti, pa tudi podatek o največji dovoljeni zmogljivosti prireditvenega prostora po predpisih, ki urejajo graditev objektov ter varstvo pred požarom;

    -       **osebne podatke vodje ter vodje rediteljev** (osebno ime, EMŠO oziroma datum rojstva in spol, če mu EMŠO ni določen, državljanstvo, naslov stalnega ali začasnega prebivališča); če rediteljsko službo opravlja subjekt, ki se ukvarja z dejavnostjo varovanja ljudi in premoženja, pa tudi njegove podatke (firma, sedež, matična številka, osebno ime odgovorne osebe);

    -       **osebne podatke pooblaščenke oziroma pooblaščenca organizatorja za vročitve na sedežu pristojnega organa** (osebno ime, naslov stalnega ali začasnega prebivališča) **ter način obveščanja**;

    -       način varovanja shoda oziroma prireditve z navedbo števila rediteljev ter ukrepov za zagotovitev reda, varnosti življenja in zdravja udeležencev in drugih oseb, varnosti premoženja, da ne bo ogrožen javni promet in da ne bo nedopustno obremenjeno okolje. [↑](#footnote-ref-16)
17. Uradna oseba, ki sprejme vlogo v fizični obliki, oziroma vzame ustno sporočilo na zapisnik, oziroma na predpisan ali drugače pripravljen obrazec, mora vložniku na njegovo ustno zahtevo potrditi prejem. Za tako potrdilo se taksa ne plača. [↑](#footnote-ref-17)
18. Tudi 1. odstavek 42. člena UUP določa, da *stranki, ki odda vlogo ali drug dokument, javni uslužbenec na njeno zahtevo potrdi prejem. Javni uslužbenec prejem lahko potrdi na kopiji dokumenta z navedbo organa, ki je dokument prejel, in datuma ter s svojim podpisom.* [↑](#footnote-ref-18)
19. Organ na naslov elektronskega predala**, s katerega je poslana vloga, ki ne vsebuje naslova elektronskega predala,** pošlje obvestilo, da se dokument lahko vroča v elektronski obliki na tem naslovu, dokler fizična ali pravna oseba ne sporoči, da želi vročitev dokumenta v fizični obliki. [↑](#footnote-ref-19)
20. V času nadzora so tekli roki za podajo podpore volivcev predlogom pobudnikov za razpis več zakonodajnih referendumov. [↑](#footnote-ref-20)
21. Rok za izdajo odločbe o zahtevi za izdajo gradbenega dovoljenja je dva meseca od vložitve popolne zahteve za izdajo gradbenega dovoljenja, razen če je potrebno usklajevanje z mnenjedajalci ali nadomeščanje mnenja v skladu s 47. členom tega zakona. V tem primeru je rok za izdajo odločbe tri mesece od vložitve popolne zahteve za izdajo gradbenega dovoljenja. (1. dostavek 57. člena Gradbenega zakona, Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603) – ZZNŠPP. [↑](#footnote-ref-21)
22. V registru stalnega prebivalstva se vodi tudi evidenca gospodinjstev in vsebuje podatke iz 1., 2., 5., 6., 8., 9. in 11. točke prvega odstavka 7. člena tega zakona. [↑](#footnote-ref-22)
23. Zakon o prijavi prebivališča (Uradni list RS, št. [52/16](http://www.uradni-list.si/1/objava.jsp?sop=2016-01-2294), [36/21](http://www.uradni-list.si/1/objava.jsp?sop=2021-01-0717) in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-23)
24. Dostopna na: <https://www.gov.si/drzavni-organi/upravne-enote/grosuplje/> [↑](#footnote-ref-24)
25. 7. in 8. člen UUP. [↑](#footnote-ref-25)